b'\n_START_ARTICLE_\nSuomen K\xc3\xa4sity\xc3\xb6n Yst\xc3\xa4v\xc3\xa4t\n_START_PARAGRAPH_\nSuomen K\xc3\xa4sity\xc3\xb6n Yst\xc3\xa4v\xc3\xa4t on alkujaan aatteellinen yhdistys, joka perustettiin 1879 Fanny Churbergin aloitteesta. Sen oheen perustettiin vuonna 1920 osakeyhti\xc3\xb6._NEWLINE_K\xc3\xa4sity\xc3\xb6n Yst\xc3\xa4v\xc3\xa4t on vaikuttanut suomalaisen taidek\xc3\xa4sity\xc3\xb6n, taiteen ja taideteollisuuden kent\xc3\xa4ll\xc3\xa4 perustamisvuodestaan alkaen. Sen historia heijastelee eurooppalaisen taiteen ja taideteollisuuden keskeisi\xc3\xa4 ilmi\xc3\xb6it\xc3\xa4, kansallisromantiikkaa ja arts and crafts -liikett\xc3\xa4._NEWLINE_1800-luvun lopulla haettiin suomalaisuutta myyttien ja Karjalaan suuntautuneiden matkojen kautta. Alkuvuosina yhdistyksen toiminta keskittyi kansanomaisten tekstiilien ker\xc3\xa4\xc3\xa4miseen ja soveltamiseen uusiin sisustustuotteisiin. Tavoitteena oli my\xc3\xb6s kansanvalistus ja naisten aseman parantaminen. K\xc3\xa4sity\xc3\xb6n Yst\xc3\xa4vist\xc3\xa4 muotoutui 1800-luvun loppuun menness\xc3\xa4 monipuolinen ja vaikutusvaltainen liike, joka on verrattavissa Iso-Britanniassa syntyneeseen arts and craftsiin. K\xc3\xa4sity\xc3\xb6n Yst\xc3\xa4v\xc3\xa4t piti yll\xc3\xa4 k\xc3\xa4sity\xc3\xb6taitoa palkkaamalla taitavia tekij\xc3\xb6it\xc3\xa4 ja k\xc3\xa4ytti taiteilijoita mallien suunnittelijoina._NEWLINE_1900-luvulla K\xc3\xa4sity\xc3\xb6n Yst\xc3\xa4v\xc3\xa4t toimi taiteen, taidek\xc3\xa4sity\xc3\xb6n ja taideteollisuuden v\xc3\xa4limaastossa. Yhdistyksen kanssa yhteisty\xc3\xb6ss\xc3\xa4 toimineet taiteilijat, Akseli Gallen-Kallela ensimm\xc3\xa4isen\xc3\xa4, nostivat ryijyn yhdeksi n\xc3\xa4kyvimmist\xc3\xa4 ja merkitt\xc3\xa4vimmist\xc3\xa4 tekstiilitaiteen muodoista. Syntyi taideryijy, joka l\xc3\xa4heni modernia maalaustaidetta sommitelmissaan ja v\xc3\xa4reiss\xc3\xa4\xc3\xa4n._NEWLINE_K\xc3\xa4sity\xc3\xb6n Ys\xc3\xa4t\xc3\xa4vien toiminta perustuu nykyisin samoille periaatteille kuin 1900-luvun vaihteessa. Yhdistys haluaa innostaa ihmisi\xc3\xa4 k\xc3\xa4sill\xc3\xa4 tekemiseen, edist\xc3\xa4\xc3\xa4 kotimaisen muotoilun taiteellista ja teknist\xc3\xa4 tasoa, olla ajan hermolla samalla perinteit\xc3\xa4 kunnioittaen ja tarjota vaihtoehtoja julkisten tilojen arkkitehtuurin ja kodinsisustuksen el\xc3\xa4hdytt\xc3\xa4jiksi.'